Райнер Мария Рилке
Среща в кестеновата алея

Превод от немски: Стоян Бакърджиев, 1979

chitanka.info

Обгърна го прохладна тъмнина

като наметка от зелено злато,

която той подреждаше, когато

в почти прозрачната далечина,

като под слънце през листа зелени

той бяла фигура съзря

с одежди, в полусенки потопени,

и в светлината, в нейните промени

видя сред цветната игра

да се изменя много предпазливо,

да се откройва в плаха русота…

За миг сред сянката изпъкна тя

и нейните очи изгряха живо

в един по-нов, по-ясен вече лик,

внезапно затрептял като в картина,

в мига, когато покрай него мина:

и вечен бе, и кратък тоя миг.

1908

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.